
Az objektív és szubjektív memória, a napközbeni alváskésztetés és a jóllét vizsgálata időseknél

Kulcsszavak: aluszékonyság; enyhe kognitív zavar; jóllét; objektív memória; szubjektív memória
A kutatásom célja, hogy feltárjam az időskori nappali álmosság, az objektív kognitív funkciók, a szubjektív memória és a pszichológiai jóllét közötti összefüggéseket. A vizsgálatban összesen 109 fő vett részt 60 és 94 éves kor között (átlag életkor: 79,99 év, (SD = 6,87), 82 nő, 27 férfi). A kutatás során a Montreal Kognitív Felmérést, a Kognitív Hibázás Kérdőívet, a Többfaktoros Emlékezeti Kérdőívet, az Epworth Napközbeni Alváskésztetés Kérdőívet és az 5 tételes WHO Jól-lét Kérdőívet alkalmaztam. Az adatfelvétel személyes, papíralapú felmérés volt, az adatokat idősek otthonában és idősek klubjában vettem fel. Eredményeim alapján, az Epworth Napközbeni Alváskésztetés Kérdőív és a Kognitív Hibázás Kérdőív között pozitív irányú együttjárást találtam (rs(107) = 0,223, p = 0,010), illetve szignifikáns összefüggés mutatkozott az életkor és a Montreal Kognitív Felmérés között is (rs(107) = -0,259, p = 0,007). Ugyanakkor, az Epworth Napközbeni Alváskésztetés Kérdőív és az életkor nem mutattak szignifikáns összefüggést (rs(107) = -0,042, p = 0,666). Nem találtam szignifikáns kapcsolatot a Montreal Kognitív Felmérés és a Többfaktoros Memória Kérdőív alskálái között (elégedettség: rs(107) = -0,016, p = 0,566; emlékezeti hibák: rs(107) = -0,018, p = 0,850; belső emlékezeti stratégiák: rs(107) = 0,098, p = 0,313; külső emlékezeti stratégiák: rs(107) = -0,065, p = 0,501), illetve a Többfaktoros Memória Kérdőív összpontszámával sem (rs(107) = -0,065, p = 0,501). A Montreal Kognitív Felmérés és a Kognitív Hibázás Kérdőív között sem mutatkozott szignifikáns eredmény (rs(107) = 0,014, p = 0,887), emellett az 5 tételes WHO Jól-lét Kérdőív és a Montreal Kognitív Felmérés között sem találtam szignifikáns összefüggést (rs(107) = 0,068, p = 0,486). Az életkornak (p = 0,381) és a Montreal Kognitív Felmérésnek (p = 0,827) nincs önállóan szignifikáns hatása a Kognitív Hibázás Kérdőívre, de az interakciós tag szignifikáns (p = 0,013), ami az életkor moderáló hatását jelzi a két kérdőív kapcsolata között. Összességében, eredményeim alapján, időskorban csökkenhet az objektív kognitív teljesítmény, azonban ezt nem tükrözi az egyén saját megítélése a saját emlékezeti működéséről. Emellett, a fokozott nappali álmosság gyakoribb kognitív hibázással járhat együtt.



